Man (75) sit skieter in moskee in Oslo koud | Netwerk24
Man (75) sit skieter in moskee in Oslo koud
11 Augustus 2019 19:25
’n Man wat verskeie vuurwapens by hom gehad het, het Saterdag in ’n moskee in Oslo, hoofstad van Noorweë, op aanbidders geskiet.
Net een mens is lig beseer in die aanval voordat die aanvaller deur ’n 75-jarige aanbidder oorrompel is, het die polisie gesê.
Die hoof van die moskee in die Islamitiese kultuursentrum in die woonbuurt Baerum het die aanvaller, wat later deur die polisie in hegtenis geneem is, as ’n wit man beskryf wat ’n kophelm en uniform gedra het.
Etlike ure later het die polisie gesê die lyk van ’n jong vrou is by die verdagte se huis gevind en dat hy van moord op dié vrou aangekla word. Hy word ook van poging tot moord oor die moskee-skietery aangekla.
Mense vergader Sondag buite die Islamitiese kultuursentrum in Oslo. Foto: Reuters
Rune Skjold, assistent-polisiehoof, het tydens ’n nuuskonferensie gesê die aanvaller is 20 jaar oud en ’n Noorse burger van die gebied.
Skjold het gesê die verdagte het teenoor die polisie sy bewondering uitgespreek vir Vidkun Quisling, ’n Noorse politikus wat destyds met die Nazi-besettingsmag tydens die Tweede Wêreldoorlog geheul het. Hy het ook uitsprake gemaak teen immigrante, berig Al Jazeera.
Die voorval het Saterdag net ná 16:00 plaasgevind, ’n dag voor die viering van die heiligste Moslemvakansiedag, Eid-al-Adha of “Fees van die Offerande”.
“Een van ons lede is deur ’n wit man geskiet wat ’n kophelm en uniform gedra het,” het Irfan Mushtaq, die hoof van dié moskee, aan die plaaslike koerant Budstikka gesê, berig Al Jazeera.
Mushtaq het aan ’n ander Noorse koerant, VG, gesê die aanvaller het verskeie wapens by hom gehad, maar is deur ’n bejaarde lid van die moskee oorrompel. - Reuters
Meer oor: Oslo | Noorweë | Skietvoorval | Moskee
Man tronk toe oor video van Christchurch-aanvalle
REGSTREEKS: Nóg 2 sterftes bevestig - dodetal nou 9